Avainsanat

Tiivistelmä



Avainsanat

1 Oikeudenkäyntimenettely - Päätös, jolla oikeudenkäynnin aikana korvataan riidanalainen päätös - Uusi seikka - Alkuperäisten vaatimusten ja kanneperusteiden laajentaminen

2 Toimielinten säädökset, päätökset ja muut toimet - Perustelut - Perusteluvelvollisuuden laajuus - Komission päätös alentaa Euroopan aluekehitysrahaston myöntämän tuen määrää

(EY:n perustamissopimuksen 190 artikla (josta on tullut EY 253 artikla))

3 Taloudellinen ja sosiaalinen yhteenkuuluvuus - Euroopan aluekehitysrahasto - Yhteisön taloudellisen tuen myöntäminen - Alkuperäisessä talousarviossa hyväksytyn tuen määrän alentaminen - Luottamuksensuojan periaatteen ja oikeusvarmuuden periaatteen loukkaaminen

Tiivistelmä

1 Kun päätös oikeudenkäynnin aikana korvataan toisella samaa asiaa koskevalla päätöksellä, sitä on pidettävä uutena seikkana, jonka johdosta kantaja voi mukauttaa vaatimuksensa ja kanneperusteensa. Se, että kantajalta vaadittaisiin uuden kanteen nostamista yhteisöjen tuomioistuimessa, olisi hyvän oikeudenhoidon ja prosessiekonomian vaatimuksen vastaista. Lisäksi olisi epäoikeudenmukaista, jos komissio voisi yhteisöjen tuomioistuimessa päätöksestä nostetussa kanteessa esitetyistä arvosteluista selviytyäkseen muuttaa riidanalaista päätöstä tai korvata sen uudella ja vedota kanteen käsittelyn aikana tähän muutokseen tai uuteen päätökseen, jotta vastapuoli ei voisi ulottaa alkuperäisiä vaatimuksiaan ja kanneperusteitaan koskemaan myöhempää päätöstä tai esittää tätä vastaan uusia vaatimuksia ja kanneperusteita.

(ks. 33 kohta)

2 Yksittäispäätöksen perusteluvelvollisuuden tarkoituksena on antaa yhteisöjen tuomioistuimille mahdollisuus tutkia päätöksen laillisuus sekä antaa asianosaiselle riittävä selvitys sen arvioimiseksi, onko päätös asianmukainen vai onko se mahdollisesti virheellinen, jolloin sen pätevyys voidaan riitauttaa. Tämän velvollisuuden laajuus määräytyy kyseisen toimenpiteen luonteen ja sen asiayhteyden mukaan. Tästä seuraa, että perustelut on periaatteessa ilmoitettava asianosaiselle samaan aikaan kuin häntä vastaan annettu päätös ja että perustelujen puuttumista ei voida korjata sillä, että asianosainen saa tietää päätöksen perustelut ensimmäisen oikeusasteen tuomioistuimessa tapahtuvan käsittelyn aikana.

Euroopan aluekehitysrahaston myöntämän tuen määrän alentamispäätöksessä on tämänkaltaisen päätöksen tuensaajalle aiheuttamien vakavien seurausten vuoksi selvästi ilmoitettava perustelut, jotka oikeuttavat tuen määrän alentamiseen alun perin myönnetystä määrästä.

(ks. 46-49 kohta)

3 Rahoitustuen myöntämisen edellytyksenä on se, että tuensaaja noudattaa niitä ehtoja, jotka komissio on tuen hyväksymispäätöksessään asettanut tai jotka tuensaaja itse on ilmoittanut siinä tukihakemuksessa, jonka johdosta tämä hyväksymispäätös tehtiin.

Kun kantaja on esittänyt Euroopan aluekehitysrahaston rahoitustukea koskevassa hakemuksessaan komissiolle työsuunnitelman ja talousarvioluonnoksen, jonka komissio on hyväksynyt, komissio ei voi luottamuksensuojan ja oikeusvarmuuden periaatteita loukkaamatta olla pitämättä tukikelpoisena alkuperäisessä talousarviossa mainittua erää ja alentaa tuen määrää tämän erän osalta.

(ks. 68, 71-72 kohta)